Irán: Sirin Ebadi képviselheti a meggyilkolt újságírónő családját
Egy teheráni bíróság hozzájárult ahhoz, hogy az idei Nobel-békedíj kitüntetettje, Sirin Ebadi iráni jogásznő képviselje azt az iráni-kanadai családot, amelynek egyik tagja egy teheráni börtönben eddig tisztázatlan körülmények között a nyáron halt meg.
Ebadi asszony hétfőn kapta meg az engedélyt, hogy Zahra Kazemi újságírónő családját képviselje.
Az 54 éves, iráni születésű, Kanadában élő Zahra Kazemit június 23-án, a teheráni diáktüntetések idején vették őrizetbe, miközben fényképeket készített Teherán legnagyobb börtöne előtt az ott raboskodó ellenzékiek tüntető hozzátartozóiról. Az újságírónőt néhány nappal később, június 27-én koponyatöréssel kórházba szállították, ahol július 10-én elhunyt.
A kanadai nyomásra megindított nyomozás során kiderült, hogy Kazemi asszonyt a börtönben sorozatos kihallgatásoknak vetették alá, eszméletlenre verték és halálát a fejére mért erős ütés okozta koponyatörés, illetve vérömleny okozta. Mohamed Raz Aghdam Ahmadi, a hírszerzési minisztérium ügynöke ellen emeltek vádat az riporternő halála ügyében, a per egy hónapja kezdődött. (MTI)